Document ID: 31995L0004

ΟΔΗΓΙΑ 95/4/ΕΚ ΤΗΣ ΕΠΙΤΡΟΠΗΣ της 21ης Φεβρουαρίου 1995 για τροποποίηση ορισμένων παραρτημάτων της οδηγίας 77/93/ΕΟΚ του Συμβουλίου περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή φυτικά προϊόντα και κατά της εξάπλωσής τους στο εσωτερικό της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 13 παράγραφος 2 δεύτερη περίπτωση τρίτη και τέταρτη υποπερίπτωση,
Εκτιμώντας:
ότι ο επιβλαβής οργανισμός Thrips palmi Karny δεν ήταν γνωστό μέχρι τώρα ότι υπάρχει στην Κοινότητα-
ότι, κατά τους ελέγχους που διενεργήθηκαν στην Κοινότητα, βρέθηκε Thrips palmi Karny σε φυτά του είδους Ficus L. μετά την εισαγωγή των φυτών αυτών-
ότι βρέθηκε σε ευρύτερη περιοχή της Κοινότητας από εκείνη η οποία είχε αρχικώς αναγνωρισθεί η Pseudomonas solanacearum (Smith) Smith-
ότι βρέθηκε η Pseudomonas solanacearum (Smith) Smith σε κονδύλους γεωμήλων που εισήχθησαν από την Αίγυπτο και την Τουρκία-
ότι, γι' αυτό το λόγο, οι διατάξεις για τα μέτρα προστασίας από την Pseudomonas solanacearum (Smith) Smith πρέπει να βελτιωθούν και κυρίως να επεκταθεί ο κατάλογος των φυτών ξενιστών-
ότι, δυνάμει της οδηγίας 66/400/ΕΟΚ του Συμβουλίου της 14ης Ιουνίου 1966 περί εμπορίας σπόρων τεύτλων προς σπορά (2), όπως τροποποιήθηκε τελευταία από την οδηγία 90/654/ΕΟΚ (3), υπάρχουν όροι όσον αφορά τους βασικούς και πιστοποιημένους σπόρους προς σπορά σακχαροτεύτλων και κτηνοτροφικών τεύτλων του είδους Beta vulgaris L, προκειμένου να εξασφαλιστεί ότι αυτού του είδους οι σπόροι είναι απαλλαγμένοι από τον ιό του νεκρωτικού κιτρινίσματος των νευρώσεων των τεύτλων (ριζομανία)-
ότι κρίνεται ότι οι σπόροι προς σπορά σακχαροτεύτλων και κτηνοτροφικών τεύτλων των ειδών Beta vulgaris L. που δεν έχουν πιστοποιηθεί οριστικώς και που προορίζονται για επίσημη πιστοποίηση σε άλλο κράτος μέλος πρέπει επίσης να υπόκεινται σε ελέγχους ώστε να εξασφαλίζεται ότι δεν υπάρχει κίνδυνος εξάπλωσης του ιού που προκαλεί το νεκρωτικό κιτρίνισμα των νευρώσεων των τεύτλων κατά τη μεταφορά, την επεξεργασία ή τη διάθεση αποβλήτων που προκύπτουν από αυτού του είδους την επεξεργασία-
ότι, προς το παρόν, δεν υπάρχουν προϋποθέσεις για την πρόληψη της εξάπλωσης του ιού που προκαλεί το νεκρωτικό κιτρίνισμα των νευρώσεων των τεύτλων, σε σχέση με την εμπορία σπόρων προς σπορά φυτών των ειδών Beta vulgaris L.-
ότι, γι' αυτό το λόγο, κρίνεται επιθυμητή η θέσπιση προστατευτικών μέτρων για τον ιό που προκαλεί το νεκρωτικό κιτρίνισμα των νευρώσεων των τεύτλων σε σχέση με τους σπόρους για τη σπορά σακχαροτεύτλων, κτηνοτροφικών και κηπευτικών τεύτλων των ειδών Beta vulgaris L.-
ότι ορισμένες διατάξεις για τα μέτρα προστασίας από τους κονδύλους Solanum tuberosum L. εκτός από εκείνους που προορίζονται για φύτευση, πρέπει να τροποποιηθούν επειδή δεν θεωρείται πλέον απαραίτητο να διατηρούνται, οι παρούσες απαγορεύσεις που αναφέρονται στην οδηγία 77/93/ΕΟΚ για τους κόνδυλους γεωμήλων που προέρχονται από τη Συρία-
ότι, γι' αυτό το λόγο, πρέπει να τροποποιηθούν αναλόγως τα σχετικά παραρτήματα της προαναφερθείσας οδηγίας 77/93/ΕΟΚ-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Φυτοϋγειονομικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα Ι έως IV της οδηγίας 77/93/ΕΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία την 1η Απριλίου 1995. Πληροφορούν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Η Επιτροπή πληροφορεί σχετικά τα λοιπά κράτη μέλη.
Άρθρο 3
Η παρούσα οδηγία αρχίζει να ισχύει την εβδόμη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 21 Φεβρουαρίου 1995.

Labels: 20
3
16
6